钦定古今图书集成/理学汇编/文学典/第153卷 > 刘勰文心雕龙 > 《颂赞》
## 钦定古今图书集成/理学汇编/文学典/第153卷 > 刘勰文心雕龙 > 《颂赞》

四始之至，颂居其极。颂者，容也，所以美盛德而述形
容也。昔帝喾之世，咸、墨为颂，以歌《九韶》，自商以下，文
理允备。夫化偃一国谓之“风”，风正四方谓之“雅”，容告
神明谓之“颂”，风雅序人，事兼变正，颂主告神，义必纯
美。鲁国以公旦次编，商人以前王追录，斯乃宗庙之
正歌，非燕飨之常咏也。《时迈》一篇，周公所制，哲人之
颂，规式存焉。夫民各有心，勿壅唯口。晋舆之称原田，
鲁民之刺裘鞸，直言不咏，短辞以讽，丘明、子高，并谍
为诵。斯则野诵之变体，浸被乎人事矣。及《三闾》《橘颂》，
情采芬芳，比类寓意，又覃及细物矣。至于秦政刻文，
爰颂其德；汉之惠景，亦有述容，沿世并作，相继于时
矣。若夫子云之表充国，孟坚之序戴侯，仲武之美显
宗，史岑之述熹后，或拟《清庙》，或范𬳶那，虽浅深不同，
详略各异，其褒德显容，典章一也。至于班、傅之“北征、
西逝”，变为序引，岂不褒过而谬体哉？马融之“《广成》《上
林》，雅而似赋”，何弄文而失质乎？又崔瑗《文学》，蔡邕樊
渠，并致美于序而简约乎篇。挚虞品藻，颇为精核。至
云“杂以风雅，而不变”旨趣，徒张虚论，有似黄白之伪
说矣。及魏晋辨颂，鲜有出辙。陈思所缀，以《皇子》为标；
陆机积篇，惟《功臣》最显。其褒贬杂居，固末代之讹体
也。原夫颂惟典雅，辞必清铄。敷写似赋，而不入华侈
之区；敬慎如铭，而异乎规戒之域。揄扬以发藻，汪洋
以树仪，唯纤曲巧致，与情而变。其大体所底，如斯而
已。赞者，明也。昔虞舜之祀，乐正重赞，盖唱发之辞也。
及益赞于禹，伊陟赞于巫咸，并飏言以明事，嗟叹以
助辞也。故汉置鸿胪，以唱拜为赞，即古之遗语也。至
相如属笔，始赞荆轲；及迁史固书，托赞褒贬，约文以
总录，颂体以论辞。又纪传后评，亦同其名。而仲治《流
别》，谬称为述，失之远矣。及景纯注雅，动植“赞之，义兼
美恶，亦犹颂之变耳。然其为义，事生奖叹，所以古来
篇体，促而不旷，必结言于四字之句，盘桓乎数韵之
辞，约举以尽情，昭灼以述义，此其体也。发源虽远，而
致用盖寡，大抵所归，其颂家之细条乎？赞曰：‘容体底
颂，勋业垂赞，镂影摛文，声理有烂。年积逾远，音徽如
旦，降及品物，炫辞作翫’。”